## Pravilnik o Registru Središnjega registra osiguranika

### NN 38/2005 (23.3.2005.), Pravilnik o Registru Središnjega registra osiguranika

# SREDIŠNJI REGISTAR OSIGURANIKA

**755**

Na temelju članka 12. stavka 3. Zakona o
prikupljanju podataka po osiguranicima o doprinosima za obvezna mirovinska
osiguranja (»Narodne novine« br. 177/04), Upravno
vijeće Središnjega registra osiguranika na sjednici održanoj 17. ožujka 2005.,
donijelo je

## PRAVILNIK

### O REGISTRU SREDIŠNJEG REGISTRAOSIGURANIKA

Članak 1.

Ovim Pravilnikom propisuje se način i postupak
vođenja Registra te ispravak podataka u Registru Središnjega registra
osiguranika.

Članak 2.

(1) Registar se sastoji od glavne zbirke
podataka (u daljnjem tekstu: glavna zbirka), pomoćnih zbirki podataka (u
daljnjem tekstu: pomoćna zbirka) i evidencija.

(2)
Registar se vodi primjenom sustava za elektroničku obradu podataka.

Članak 3.

Glavna zbirka sadrži podatke po osiguranicima
prikupljene putem Obrasca R-Sm i Obrasca R-S (u
daljnjem tekstu: obrasci) i to o:

1. obračunanoj plaći/naknadi/drugom dohotku,

2. osnovici za obračun doprinosa,

3. doprinosu za obvezno mirovinsko osiguranje na
temelju generacijske solidarnosti,

4. doprinosu za obvezno mirovinsko osiguranje na
temelju individualne kapitalizirane štednje,

5. iznosu isplaćene plaće/naknade/drugog
dohotka,

6. razdoblju na koje se odnose podaci.

Članak 4.

Pomoćne zbirke:

1. Pomoćna zbirka članstva u obveznom
mirovinskom fondu sadrži podatke o imenu i prezimenu i matičnom broju građana –
člana obveznog mirovinskog fonda te nadnevku početka i završetka članstva,

2. Pomoćna zbirka osiguranika obveznog
mirovinskog osiguranja temeljem individualne kapitalizirane štednje koji nisu
odabrali obvezni mirovinski fond sadrži podatke o imenu i prezimenu i matičnom
broju građana osiguranika za kojeg je podnijet obrazac ili izvršena uplata
doprinosa za obvezno mirovinsko osiguranje na temelju individualne
kapitalizirane štednje, odnosno koji je stekao svojstvo osiguranika obveznog
mirovinskog osiguranja na temelju individualne kapitalizirane štednje, a nije
član obveznog mirovinskog fonda,

3. Pomoćna zbirka podnijetih obrazaca sadrži
podatke o svim podnijetim obrascima po obvezniku, bez obzira na njihovu isprav­nost,

4. Pomoćna zbirka povezanih obrazaca sadrži
podatke o svim obrascima koji su povezani s pripadajućim uplatama,

5. Pomoćna zbirka nepovezanih obrazaca sadrži
podatke o svim obrascima koji nisu povezani s pripadajućim uplatama,

6. Pomoćna zbirka uplata o doprinosu za
mirovinsko osiguranje na temelju generacijske solidarnosti prema drugom dohotku
sadrži podatke o uplatama doprinosa za mirovinsko osiguranje na temelju
generacijske solidarnosti prema drugom dohotku,

7. Pomoćna zbirka uplata o doprinosima za
obvezno mirovinsko osiguranje na temelju individualne kapitalizirane štednje
sadrži podatke o uplatama doprinosa za obvezno mirovinsko osiguranje na temelju
individualne kapitalizirane štednje,

8. Pomoćna zbirka proslijeđenih sredstava
doprinosa za obvezno mirovinsko osiguranje na temelju individualne
kapitalizirane štednje sadrži podatke o sredstvima doprinosa za obvezno
mirovinsko osiguranje na temelju individualne kapitalizirane štednje koja su
proslijeđena obveznom mirovinskom fondu i obveznim mirovinskim društvima,

9. Pomoćna zbirka izdanih potvrda sadrži podatke
o osiguraniku i nadnevku izdavanja potvrde,

10. Pomoćna zbirka osobnih podataka koji su dani
na korištenje i svrsi za koju su dani sadrži podatke o korisniku osobnih
podataka, osiguraniku, svrsi i nadnevku,

11. Pomoćna zbirka ostalih podataka sadrži
podatke iz obrazaca koji nisu sastavni dio glavne zbirke.

Članak 5.

Evidencije:

1. Evidencija obveznika podnošenja podataka
sadrži podatke o nazivu/imenu i prezimenu, matičnom broju ili matičnom broju
građana i adresi obveznika podnošenja podataka.

2. Evidencija nepovezanih uplata sadrži podatke
o uplatama doprinosa za obvezno mirovinsko osiguranje na temelju individualne
kapitalizirane štednje koje se na razini obveznika nisu povezale s obrascima,

3. Evidencija obveznika podnošenja podataka koji
nisu podnijeli obrasce sadrži podatke o nazivu/imenu i prezimenu, matičnom
broju/matičnom broju građana i adresi obveznika podnošenja podataka, koji nije
izvršio obvezu podnošenja obrazaca,

4. Evidencija akata nadležnog tijela državne
uprave i ustanova sadrži podatke o doprinosima za obvezna mirovinska osiguranja
iz zapisnika i/ili rješenja tijela državne uprave ili ustanove.

Članak 6.

Za potrebe vođenja Registra preuzimaju se i
podaci iz evidencija koje se izvorno vode u nadležnom tijelu državne uprave i
ustanovama.

Članak 7.

Ako REGOS utvrdi da podaci uneseni u Registar
nisu istovjetni podacima na zaprimljenim obrascima, dužan ih je dopuniti ili
izmijeniti.

Članak 8.

Za slučaj gubitka, oštećenja ili uništenja
podataka unesenih u Registar, izrađuje se sigurnosni primjerak, na način da se
podaci uneseni u Registar prenose na magnetske ili optičke medije.

Članak 9.

Sigurnosni primjerak podataka čuva se na
odvojenom mjestu, koje mora biti osigurano od elementarnih nepogoda i zaštićeno
od neovlaštenog pristupa.

Članak 10.

(1) Povrat podataka unesenih u Registar je
postupak vraćanja podataka nakon gubitka, oštećenja ili uništenja u prethodno
stanje sa sigurnosnog primjerka, pri čemu tako vraćen skup podataka mora biti u
posljednjem sukladnom stanju i bez gubitka informacija.

(2) Podaci u Registru čuvaju se u obliku koji
dopušta identifikaciju osiguranika, ne duže no što je to potrebno za svrhu u
koju se podaci prikupljaju ili dalje obrađuju.

Članak 11.

Za provedbu mjera pohranjivanja podataka
Registra na magnetske ili optičke medije odgovara ravnatelj REGOS-a.

Članak 12.

Ravnatelj REGOS-a dužan je poduzeti tehničke,
kadrovske i organizacijske mjere zaštite podataka u Registru koje su potrebne
da bi se isti zaštitili od slučajnog gubitka ili uništenja i od nedopuštenog
pristupa, promjene, objavljivanja i svake druge zlouporabe.

Članak 13.

(1) Pristup podacima Registra dozvoljen je samo
ovlaštenim osobama.

(2) Ovlasti za pristup dodjeljuje ravnatelj
REGOS-a.

(3) Dodjeljivanje ovlasti iz stavka 2. ovoga
članka ravnatelj REGOS-a može prenijeti na drugu osobu.

Članak 14.

Dodijeljene
ovlasti jednoj osobi ne smiju se prenositi na drugu osobu niti učiniti
dostupnim drugoj osobi.

Članak 15.

(1) Svaki pristup telekomunikacijskom i
računalnom sustavu za vođenje Registra mora biti automatski zabilježen
identifikatorom osobe te točnim vremenom pristupa.

(2) Svaki pokušaj neovlaštenog pristupa sustavu
za vođenje Registra mora biti automatski zabilježen datumom, vremenom, mjestom
s kojeg je takav pristup pokušan i identifikatorom
osobe koja je pokušala pristupiti Registru.

(3) Administratori sustava za vođenje Registra
dužni su obavijestiti osobu zaduženu za sigurnost i zaštitu informacijskog
sustava REGOS-a o svakom pokušaju neovlaštenog pristupa Registru.

Članak 16.

Podatke koje REGOS dostavlja drugim korisnicima
u skladu s odredbama članka 17. Zakona o prikupljanju podataka po osiguranicima
o doprinosima za obvezna mirovinska osiguranja (dalje: Zakon) dostavit će se na
odgovarajućem magnetskom ili optičkom mediju odnosno računalno-komunikacijskim vezama.

Članak 17.

Ravnatelj REGOS-a ili osoba koju ravnatelj
ovlasti, određuje osobe ovlaštene za dostavljanje podataka prema članku 16.
ovoga Pravilnika.

Članak 18.

(1) Na zahtjev osiguranika REGOS je dužan izdati
potvrdu o podacima koji su za njega uneseni u Registar.

(2) Zahtjev za izdavanje potvrde iz Registra
obvezno se podnosi na obrascu koji je sastavni dio ovoga Pravilnika (Prilog 1).

(3) Zahtjev mora biti vlastoručno potpisan.

(4) Zahtjev se podnosi REGOS-u poštom ili
osobnom dostavom.

(5) Ako zahtjev nije potpun, podnositelj se
poziva na dopunu zahtjeva.

Članak 19.

(1) REGOS izdaje potvrdu u roku od 5 radnih dana
od dana zaprimanja potpunog zahtjeva.

(2) Potvrda iz Registra sadrži podatke koji
vrijede na dan izdavanja, mjesto i nadnevak izdavanja, broj upisnika pod kojim
je potvrda izdana, pečat i potpis ovlaštenog radnika REGOS-a.

(3) Ako u Registru ne postoje podaci traženi u
zahtjevu, izdaje se potvrda s naznakom: »Ne postoji traženi podatak«.

(4) Ako u Registru nema podatka o podnositelju,
potvrda se ne izdaje, a podnositelja se obavještava o istom u pisanom obliku.

Članak 20.

(1) Podatke iz Registra banka može koristiti
samo za ostvarivanje pojedinačno određenog zahtjeva osiguranika kao komitenta,
na temelju pribavljene suglasnosti sukladno članku 19. stavku 2. Zakona.

(2) Preuzimanjem podataka iz Registra banka
jamči za zaštitu i sigurnu pohranu preuzetih podataka.

Članak 21.

(1) Na temelju zahtjeva obveznika podnošenja
podataka, REGOS je dužan izdati ispis podataka iz Registra u formi obrasca.

(2) Zahtjev za ispis podataka iz Registra
obvezno se podnosi na obrascu koji je sastavni dio ovoga Pravilnika (Prilog 2).

(3) Zahtjev mora biti ovjeren od strane
podnositelja zahtjeva.

(4) Zahtjev se podnosi REGOS-u poštom ili
osobnom dostavom.

Članak 22.

Danom
stupanja na snagu ovog Pravilnika podaci unijeti u Registar prema dosadašnjim
propisima postaju podaci Registra koji se vodi prema ovom Pravilniku.

Članak 23.

Ovaj
Pravilnik stupa na snagu osmog dana od dana objave u »Narodnim novinama«.

Broj:
353-05-10696/001

Zagreb,
17. ožujka 2005.

Predsjednica

Upravnog vijeća

**Vera Babić**, v. r.

![](dodatni/355654.gif)
![](dodatni/355655.gif)

Pravilnik, NN 38/2005-755